I
rapresentants di Etxerat, la organizazion metude sù des fameis e dai
amîs dai presonîrs, dai esiliâts e dai depuartâts bascs, a àn
tignût diviers incuintris a Bruxelles par sensibilizâ lis
istituzions europeanis su chest teme. Cun di fat, in dì di vuê,
cundut de fin dal conflit armât a son ancjemò plui di 450 i bascs
sparniçâts pes presons dal stât spagnûl e di chel francês. Un
dai problemis plui sintûts al è che, si ben che la leç e previôt
che la condane e sedi scontade inte preson plui dongje dal lûc di
residence dal condanât, la plui part dai presonîrs bascs si cjatin
intes presons lis plui lontanis dal Paîs Basc: une sorte di svindic
istituzionâl che al colpìs in primis lis lôr fameis obleadis a
viaçs di centenârs di chilometris che a voltis si sierin cence
nancje podê viodi i lôr cjârs e che intai ultins agns a àn
puartât ae muart di 16 familiârs par incidents di strade. La
cuistion e je stade frontade sei intant di un incuintri cui
parlamentârs dal eurogrup de çampe (GUE/NGL) sei cun chei de
Aleance Libare Europeane (EFA) che a àn manifestât la lôr poie aes
domandis di Etxerat su la fin de dispersion dai presonîrs bascs, sul
rispiet dai dirits umans e ancje su la dibisugne dal superament des
politichis repressivis metudis in at dai stâts spagnûl e francês.
Font:
Naiz:,
05/03/15;
EFA, 04/03/15
tpi_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn eus_Latn unk plt_Latn